Käesolev ettepanek on seotud ETR-kalapüügi määrusega ning selles on lähtutud analüüside tulemusest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. Määrusega on muu hulgas ette nähtud, et kõik riigid peaksid täitma lipu-, sadama-, rannikuäärse või tururiigina neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

Meetme vormi on kirjeldatud ETR-kalapüügi määruses ja see ei võimalda teha otsuseid liikmesriikide tasandil.

Lisatud nõukogu rakendusotsuse ettepanek põhineb järeldustel, mis on kinnitanud, et Kamerun ei ole täitnud rahvusvahelisest õigusest tulenevaid lipu-, sadama-, turu- või rannikuäärse riigi kohustusi.

(10)Komisjon jätkas kogu vajaliku teabe kogumist ja kontrollimist. 17. veebruari 2021. aasta otsuse tulemusel Kamerunilt saadud suulisi ja kirjalikke märkusi kaaluti ja võeti arvesse. Kameruni hoiti komisjoni kaalutlustega suuliselt või kirjalikult kursis.

(11)Kogutud teabe põhjal leidis komisjon, et Kamerun ei ole 17. veebruari 2021. aasta otsuses kirjeldatud probleemide ja puudujääkidega piisavalt tegelenud. Lisaks järeldas komisjon, et tegevuskavas soovitatud meetmeid ei ole täielikult rakendatud.

(12)Selle tulemusel võttis komisjon vastu 5. jaanuari 2023. aasta rakendusotsuse, millega liigitati Kamerun ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks.

(13)Tuginedes komisjoni tehtud uurimisele ja dialoogile, sh toimunud kirjavahetusele ja kohtumistele, samuti põhjustele, mis on aluseks 17. veebruari 2021. aasta otsusele ja 5. jaanuari 2023. aasta rakendusotsusele, millega liigitatakse Kamerun ETR-kalapüügi vastases võitluses koostööd mittetegevaks kolmandaks riigiks, on asjakohane kanda Kamerun ETR-kalapüügi vastases võitluses koostööd mittetegevate kolmandate riikide nimekirja.

1.MENETLUS KAMERUNI SUHTES

(14)Komisjon teatas ETR-kalapüügi määruse artikli 32 kohaselt Kamerunile 17. veebruari 2021. aasta otsusega, et ta peab võimalikuks Kameruni liigitamist koostööd mittetegevaks kolmandaks riigiks, ning kutsus Kameruni üles kehtestama tihedas koostöös komisjoni talitustega tegevuskava 17. veebruari 2021. aasta otsuses esitatud puudujääkide kõrvaldamiseks. Pärast kõnealust otsust esitas Kamerun oma seisukohad kirjalikult ja kohtus komisjoniga virtuaalselt asjakohaste punktide arutamiseks. Komisjon esitas Kamerunile kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. 17. veebruari 2021. aasta otsuse tulemusel Kamerunilt saadud suulisi ja kirjalikke märkusi kaaluti ja võeti arvesse ning Kameruni hoiti komisjoni kaalutlustega suuliselt või kirjalikult kursis. Komisjon leidis 5. jaanuari 2023. aasta rakendusotsuses, millega liigitatakse Kamerun ETR-kalapüügi vastases võitluses koostööd mittetegevaks kolmandaks riigiks, et Kamerun ei ole 17. veebruari 2021. aasta otsuses kirjeldatud probleemide ja puudujääkidega piisavalt tegelenud. Lisaks järeldas komisjon, et tegevuskavas soovitatud meetmeid ei ole täielikult rakendatud.

2.KAMERUNI LIIGITAMINE KOOSTÖÖD MITTETEGEVAKS KOLMANDAKS RIIGIKS

(15)Komisjon analüüsis 17. veebruari 2021. aasta otsuses Kameruni ülesandeid ja hindas, kuidas Kamerun täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse ETR-kalapüügi määruse artikli 31 lõigetes 4–7 loetletud kriteeriume.

(16)Komisjon hindas kohustuste täitmist Kameruni poolt, võttes arvesse 17. veebruari 2021. aasta otsuses esitatud järeldusi, Kamerunilt saadud asjakohast teavet, soovitatud tegevuskava ning olukorra heastamiseks võetud meetmeid.

(17)Peamised puudujäägid, mille komisjon oli kindlaks teinud, olid seotud mitme tegemata jätmisega rahvusvahelisest õigusest tulenevate kohustuste täitmisel, eelkõige seoses nõuetekohase ja ajakohastatud õigusraamistiku vastuvõtmisega, selgete ja läbipaistvate registreerimis- ja püügilubade menetluste ning piisava ja tulemusliku kalalaevade seire puudumisega. Tuvastatud puudused on üldisemalt seotud tingimustega, mis kalalaevade registreerimiseks ja nende kontrollimiseks on kehtestatud rahvusvahelise õiguse kohaselt. Samuti tehti kindlaks, et ei järgita asjakohaste organite, nagu ÜRO Toidu-ja Põllumajandusorganisatsiooni ETR-kalapüügi vastase rahvusvahelise tegevuskava soovitusi ja resolutsioone ning FAO vabatahtlikke suuniseid lipuriigi tegevuse kohta. Mittesiduvate soovituste ja resolutsioonide järgimata jätmist käsitleti siiski vaid toetavate tõenditena ja see ei ole koostööd mittetegevaks riigiks liigitamise alus.

(18)Seepärast liigitas komisjon 5. jaanuari 2023. aasta rakendusotsusega Kameruni koostööd mittetegevaks kolmandaks riigiks vastavalt ETR-kalapüügi määrusele.

(19)Kamerunis kui arenguriigis esineda võivate piirangute kohta on märgitud, et Kameruni üldine arengutase ei piira kõnealuse riigi kalanduse arengut ega üldist tulemuslikkust.

(20)17. veebruari 2021. aasta otsust ja 5. jaanuari 2023. aasta rakendusotsust ning komisjoni poolt Kameruniga peetud dialoogi ja selle tulemusi arvesse võttes võib järeldada, et Kameruni poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 91, 92, 94, 117 ja 118 täitmiseks.

(21)Seega ei ole Kamerun lipuriigina täitnud rahvusvahelisest õigusest tulenevaid kohustusi võtta meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.

3.KOOSTÖÖD MITTETEGEVATE KOLMANDATE RIIKIDE NIMEKIRJA KEHTESTAMINE

(22)Kameruni kohta tehtud järeldusi arvesse võttes tuleks see riik kooskõlas ebaseadusliku, teatamata ja reguleerimata kalapüügi määruse artikliga 33 kanda koostööd mittetegevate kolmandate riikide nimekirja, mis kehtestati rakendusotsusega 2014/170/EL. Seepärast tuleks rakendusotsust 2014/170/EL vastavalt muuta.

(23)Kameruni kandmine ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekirja hõlmab ETR-kalapüügi määruse artiklis 38 sätestatud meetmete kohaldamist. ETR-kalapüügi määruse artikli 38 lõikega 1 on ette nähtud koostööd mittetegeva riigi lipu all sõitvate kalalaevade püütud kalandustoodete impordi keelamine. Kameruni puhul peaks kõnealune keeld hõlmama kõiki ETR-kalapüügi määruse artikli 2 lõikes 8 määratletud kalavarusid ja -liike, sest Kameruni koostööd mittetegevaks kolmandaks riigiks liigitamise põhjuseks olevate ETR-kalapüügiga seotud asjakohaste meetmete puudumine ei piirdu üksnes teatava kalavaru või -liigiga.

(24)Märgitakse, et muu hulgas kahandab ebaseaduslik, teatamata ja reguleerimata kalapüük kalavarusid, hävitab mereelupaiku, õõnestab mereressursside kaitset ja säästvat kasutamist, moondab konkurentsi, ohustab toiduga kindlustatust, asetab ausad kalurid ebaõiglasesse olukorda ja nõrgendab rannikukogukondi. ETR-kalapüügiga seotud probleemide ulatust arvestades peab liit vajalikuks võtta kiiresti meetmeid Kameruni kui koostööd mittetegeva kolmanda riigi suhtes. Seepärast peaks käesolev otsus jõustuma järgmisel päeval pärast selle avaldamist Euroopa Liidu Teatajas.

(25)Kui Kamerun tõendab, et tema nimekirja kandmise tinginud olukord on lahendatud, teeb nõukogu komisjoni ettepaneku põhjal kvalifitseeritud häälteenamusega otsuse kustutada Kamerun koostööd mittetegevate kolmandate riikide nimekirjast kooskõlas ebaseadusliku, teatamata ja reguleerimata kalapüügi määruse artikli 34 lõikega 1. Nimekirjast kustutamise otsuse tegemisel tuleks võtta arvesse ka seda, kas Kamerun on võtnud konkreetseid meetmeid, millega suudetakse saavutada olukorra püsiv paranemine,

ON VASTU VÕTNUD KÄESOLEVA OTSUSE: